ঢাকা, ২৫  জুন (শীর্ষ নিউজ ডটকম): ঢাকার মঞ্চে নতুন নাটক নিয়ে এল নাট্যদল ঢাকা পদাতিক। বিশ্বকবি রবীন্দ্রনাথ ঠাকুরের ছোটগল্প অবলম্বনে নির্মিত এ নাটকের নাম আপদ। পদাতিকের ৩৫তম প্রযোজনা এটি। নাট্যরূপ ও নির্দেশনা দিয়েছেন মাসুম আজিজ। আজ শনিবার সন্ধ্যায় শিল্পকলা একাডেমীর পরীক্ষণ থিয়েটার হলে নাটকটির উদ্বোধনী মঞ্চায়ন অনুষ্ঠিত হয়।  নাটকের বিভিন্ন চরিত্রে অভিনয় করেছেন কাজী আমিনুর, শেখ শানে মাওলা, খন্দকার তাজমিনুর, মঞ্জুরুল ইসলাম নান্টু, মোতালেব হোসেন, মাসুদ আহমেদ, শ্যামল হাসান, সাবিহা জামান, কাজী শীলা, সালাউদ্দিন রাহাত,  জাকারিয়া কিরণ, সোনিতা নাসরিন, তারেক আলী, কাজী সম্রাট, কবির হাসান, সাঈদ হাসান আকাশ, রুদ্র মোহাম্মদ প্রমুখ। নাটকের সহনির্দেশকের দায়িত্ব পালন করছেন শেখ শানে মাওলা। মঞ্চ পরিকল্পনায় কিরীটি রঞ্জন বিশ্বাস, আলোক পরিকল্পনায় নাসিরুল হক খোকন, সহকারী অমস্নান বিশ্বাস, পোশাক পরিকল্পনায়-ফারুক হেলাল, সামগ্রীক ব্যবস্থাপক- আল মামুন ও মঞ্চ ব্যবস্থাপনায় রয়েছেন শ্যামল হাসান।  নাটকটি মঞ্চায়নের আগে আলোচনায় অংশ নেন শিল্পকলা একাডেমীর মহাপরিচালক লিয়াকত আলী লাকী, সম্মিলিত সাংস্কৃতিক জোটের সভাপতি নাসিরউদ্দীন ইউসুফ, দলের প্রধান গোলাম  কুদ্দুছ প্রমুখ।  সংস্কৃতি মন্ত্রণালয়ের আর্থিক সহায়তায় সম্প্রতি এ নাটকের কাজ শেষ করা হয়। গত ১৫ জুন জহির রায়হান সাংস্কৃতিক কেন্দ্রে নাটকটির কারিগরী প্রদর্শনী সম্পন্ন হয়।  (শীর্ষ নিউজ ডটকম/এমএইচ/এএএ/সস/২২.৫৫ঘ.)